Na temelju članka 25. Statuta Pučkog otvorenog učilišta Samobor (KLASA: 007-01/23-02/1, URBROJ: 238-27-85-03-23-1) Upravno vijeće, na prijedlog ravnateljice a nakon prethodnog savjetovanja sa sindikatom zaposlenika, na sjednici održanoj 18.1.2024. godine donijelo je

**PRAVILNIK O KUĆNOM REDU**

**Članak 1.**

Ovim Pravilnikom uređuje se kućni red Pučkog otvorenog učilišta Samobor (dalje u tekstu: Učilište).

Izrazi koji se koriste u ovom Pravilniku za osobe u muškom rodu neutralni su i odnose se na muške i ženske osobe.

**Članak 2.**

Ovim Pravilnikom utvrđuju se pravila i obveze:

* ponašanja osoba u Učilištu u unutarnjim i vanjskim prostorima
* ponašanja između polaznika, nastavnika, zaposlenika i posjetitelja Učilišta
* načini postupanja prema imovini
* kršenje unutarnjeg reda.

Ovaj Pravilnik odnosi se na sve osobe tijekom njihova boravka u prostorima Učilišta ili događanjima Učilišta u drugim vanjskim ili unutarnjim prostorima.

**Članak 3.**

Zadužuje se Odjel obrazovanja odraslih da upozna polaznike i nastavnike cjeloživotnog obrazovanja s odredbama ovog Pravilnika.

Ravnatelj Učilišta dužan je upoznati zaposlenike s odredbama ovog Pravilnika.

Ovaj Pravilnik će biti istaknut na Oglasnoj ploči Učilišta.

**Članak 4.**

Polaznici, zaposlenici Učilišta te druge osobe mogu boraviti u prostorima Učilišta tijekom radnog vremena Učilišta.

**Članak 5.**

Učilište je otvoreno sukladno planiranim obrazovnim i kulturnim događanjima, dok je za prijem stranaka otvoreno od 9 do 15 sati.

Učilište ne radi na državne praznike i blagdane.

Navedena radna vremena mogu se mijenjati prema potrebama ostvarivanja programa Učilišta.

**Članak 6.**

U prostorima Učilišta za sve osobe je zabranjeno:

* Pušenje, uključujući i elektroničke cigarete
* Unošenje, preprodaja i konzumiranje alkohola i narkotičkih sredstava
* Unošenje sredstava, opreme i uređaja koji su namijenjeni izazivanju požara ili eksplozije
* Nošenje oružja
* Uništavanje opreme i prostora Učilišta (šaranje po zidovima, bacanje smeća izvan koševa za otpatke, lijepljenje žvakaćih guma, pljuvanje itd.)
* Unošenje tiskovina i drugih medija (USB, DVD itd.) s nepoćudnim sadržajima
* Korištenje računala Učilišta za aktivnosti s nepoćudnim sadržajima
* Neovlašteno snimanje i fotografiranje
* Svaki oblik zlostavljanja, nesnošljivosti i drugog neprimjerenog ponašanja
* Bilo kakvo ometanje zaposlenika i drugih korisnika usluga Učilišta.

Svaki uočeni kvar na instalacijama električne struje, plina, vodovoda, centralnog grijanja i ostali kvarovi, polaznici su dužni odmah prijaviti nastavniku ili zaposleniku Učilišta, koji su pak dužni poduzeti sve potrebne mjere zaštite, uključujući i poziv hitnim intervencijama.

**Članak 7.**

Polaznici i nastavnici cjeloživotnih programa obrazovanja dužni su:

* Doći na nastavu barem 10 minuta prije početka nastave
* Tijekom nastave ne ometati nastavni proces
* Nositi propisanu zaštitnu odjeću tijekom izvođenja praktične nastave
* Skrbiti za vlastitu sigurnost i sigurnost drugih osoba
* Za vrijeme trajanja pismenih ispita držati se uputa ispitnog povjerenstva. Nije dozvoljeno koristiti različiti materijale i aparate u svrhu prepisivanja
* Voditi brigu o osobnoj imovini jer Učilište nije odgovorno za osobnu imovinu polaznika ili nastavnika.

Nastavnici su dužni:

* Prilikom odlaska iz prostora zatvoriti prozore, isključiti električne aparate, ugasiti svjetla i zaključati poslovne prostore
* Adekvatno čuvati povjerene ključeve prostora Učilišta. Neovlašteno kopiranje ključeva strogo je zabranjeno
* Nastavni sat održati u punom trajanju i bez ometanja nastavnog procesa privatnim poslovima
* Upoznati se s planom evakuacije kako bi u slučaju potrebe mogli pravovremeno i ispravno postupiti
* Uredno voditi svu propisanu andragošku dokumentaciju.

**Članak 8.**

Povrede kućnog reda iz ovog Pravilnika koje su počinili sudionici cjeloživotnog obrazovanja prijavljuju se osobno ili elektroničkom poštom Andragoškom voditelju Učilišta. U ostalim slučajevima se prijavljuju ravnatelju Učilišta.

Ovisno o ozbiljnosti povrede kućnog reda, poduzet će se sljedeće radnje:

* Mjera upozorenja osobi koja je prekršila odredbe ovog Pravilnika
* Uskrata daljnjeg zadržavanja u Učilištu
* Zabrana dolaska i raskid ugovornog odnosa s osobom koja je prekršila kućni red.

Za zaposlenike Učilišta poduzet će se mjere sukladno Zakonu o radu, Pravilniku o radu i ostalim pozitivnim propisima.

**Članak 9.**

Ovaj Pravilnik o kućnom redu stupa na snagu danom objave na oglasnoj ploči Učilišta.

KLASA: 007-01/24-03/1

URBROJ: 238-27-85-03-24-1

UPRAVNO VIJEĆE POU SAMOBOR

PREDSJEDNICA

Tihana Matijaščić

Ovaj Pravilnik o kućnom redu izvješen je na Oglasnoj ploči POU Samobor 18.1.2024. godine.

POU SAMOBOR

RAVNATELJICA

Jelena Vojvoda